Mikkel Bjørn (DF), 2024-12-17:
Jeg anser heller ikke Grønland for at have været eller være en dansk koloni.
Men det ændrer ikke på, at jeg synes, at undervisning i Grønlands historie som en del af det danske rigsfællesskab også er en helt afgørende og vigtig del af dansk historie, som der selvfølgelig skal undervises i i den danske folkeskole.
Jeg er selv skolelærer, og jeg synes, det er et område, hvor vi i øjeblikket svigter, og vi i mange år har svigtet.
Tak for det.
Det ligger lidt indforstået i Enhedslistens spørgsmål i dag, at man undrer sig over, at handlingsplanen mod antisemitisme er blevet implementeret hurtigere end den handlingsplan mod racisme, som her efterspørges.
Det er der jo sådan set en god og indlysende grund til, nemlig at danske jøder lever med en konkret, visuel og direkte trussel mod deres eksistens.
At sidestille den situation med en generel handlingsplan mod racisme synes jeg vil være en relativering af den utryghed, som danske jøder dagligt må leve med.
For det er helt rimeligt, at den handlingsplan blev hastet igennem.
Jøder i Danmark lever med en trussel, som er konkret og visuel, og som er forbundet med den islamiske indvandring, der over flere årtier har bragt antisemitisme til Danmark.
Det er en frygt, der har rod i konkrete trusler, chikane og direkte angreb mod danske jøder.
Den bedste handleplan mod racisme, som vi kunne vedtage her i Folketinget, er et fuldstændigt stop for islamisk indvandring og en massiv hjemsendelse af de indvandrere og efterkommere, som skaber utryghed i det danske samfund – ikke mindst for jøderne, men også for den danske befolkning helt generelt.
Det er i den forbindelse himmelråbende at høre Den Europæiske Kommission mod Racisme, ECRI, kritisere Danmark for ikke at gøre nok for at bekæmpe racisme.
Deres kritik er ikke alene absurd; den er decideret vanvittig, når man læser ned i den.
Rapporten ser fuldstændig bort fra den racisme og diskrimination, som også danskere oplever fra parallelsamfundenes frontsoldater.
Mens de fremhæver udfordringer, som de mener at muslimer oplever, ignorerer de også den utryghed, som danskere må leve med hver eneste dag.
Endnu mere grotesk bliver det, når Den Europæiske Kommission mod Racisme foreslår at indføre kvoter og forlommer i offentlige stillinger til personer med bestemte etniske baggrunde.
I den hellige kamp mod diskrimination foreslår de altså selv en diskrimination, som alene bygger på etnicitet.
Hvis det ikke var absurd nok, får Danmark også kritik for at bruge betegnelser som parallelsamfund om de boligområder, hvor integrationsproblemerne er tydelige for enhver.
De mener altså, at problemerne forsvinder, hvis vi holder op med at tale om dem.
Det er på tide, at vi her i salen tør kalde tingene for, hvad de er, og anerkende, hvor problemerne har deres rod, og hvem der bærer ansvaret.
Hvis det betyder, at nogle får deres verdensbillede en lille smule udfordret, er det kun på tide.
Jeg må sige, at jeg er forundret og også rystet over, at Enhedslisten indkalder til en debat i dag om racisme, og at de dermed forsøger at signalere, at det er noget, man går enormt meget op i.
Men når man så bliver spurgt, om racisme kan gå begge veje, og om alle borgere kan udøve racisme, og om også brune danskere kan udøve racisme mod danskere – det kunne være, at en brun dansker, hvilket er et udtryk, som jeg ofte har hørt Enhedslistens repræsentanter bruge, siger om en dansker, at han er en grim kartoffeldansker eller en grim, hvid dansker – kan jeg forstå på Enhedslisten, at så er det ikke racisme.
Der bliver det jo altså absurd.
Der bliver det jo altså absurd!
Så er den definition, som man bringer til bordet i forhold til racismebegrebet, jo i sig selv racistisk.
Og så bliver debatten her jo altså en lille smule komisk.
Vi mener ikke, at der er et stort behov for en generel handlingsplan mod racisme i Danmark.
Og hvis sådan en handlingsplan implementeres, håber jeg virkelig ikke, at regeringen lytter til Den Europæiske Kommission mod Racisme, for deres forslag til en handlingsplan er mildest talt bekymrende.
Tak for ordet.